1. ปัจจัยความเสี่ยง

ภาพรวมการบริหารความเสี่ยง

ภาพรวมของธุรกิจการเงินในปี 2550 อยู่ในภาวะที่มีการแข่งขันสูง
สภาพคล่องส่วนเกินในระบบธนาคารพาณิชย์ปรับเพิ่มขึ้นอย่างต่อเนื่อง ส่งผลให้ธนาคารพาณิชย์ต่างๆ
มีการปรับลดอัตราดอกเบี้ยเงินฝากลงเป็นไปในทิศทางเดียวกับอัตราดอกเบี้ยนโยบายของธนาคารแห่งประเทศไทย
“ธปท.” ในขณะที่สินเชื่อภาคเอกชนชะลอตัว เนื่องจากเศรษฐกิจไทยเผชิญกับปัจจัยต่างๆ เช่น
ปัญหาค่าเงินบาทที่แข็งค่าขึ้นอย่างต่อเนื่อง ซึ่งส่งผลต่อการส่งออก
ปัญหาซับไพรม์และการชะลอตัวทางเศรษฐกิจของประเทศสหรัฐอเมริกา
ปัญหาราคาน้ำมันและสินค้าโภคภัณฑ์ซึ่งมีแนวโน้มสูงขึ้น ปัญหาความไม่สงบใน 3
จังหวัดชายแดนภาคใต้ รวมทั้งปัญหาเสถียรภาพทางการเมืองที่กระทบต่อผู้บริโภคและนักลงทุน

ในส่วนของกลุ่มธนชาตได้รับอนุญาตจาก
ธปท.ในการจัดตั้งกลุ่มธุรกิจทางการเงินตามเกณฑ์การกำกับแบบรวมกลุ่ม (Consolidated
Supervision) โดยมีบริษัท ทุนธนชาต จำกัด (มหาชน) “บริษัทฯ” เป็นบริษัทแม่
และธนาคารธนชาต จำกัด (มหาชน) “ธนาคารธนชาต” อยู่ในกลุ่ม Solo Consolidation[1]
ทั้งนี้ จากการประชุมสามัญผู้ถือหุ้นบริษัทฯ ประจำปี 2550 เมื่อวันที่ 30 เมษายน 2550 ที่ผ่านมานั้น
ได้มีมติอนุมัติให้บริษัทฯ ขายหุ้นบริษัทย่อยให้ธนาคารธนชาต จำนวน 8 บริษัท อันได้แก่ บริษัท
หลักทรัพย์ ธนชาต จำกัด (มหาชน) บริษัท หลักทรัพย์จัดการกองทุน ธนชาต จำกัด บริษัท
ธนชาตประกันภัย จำกัด บริษัท ธนชาตประกันชีวิต จำกัด บริษัท ธนชาตกรุ๊ป ลีสซิ่ง จำกัด บริษัท
ธนชาตแมเนจเม้นท์ แอนด์ เซอร์วิส จำกัด บริษัท ธนชาตกฎหมายและประเมินราคา จำกัด บริษัท
ธนชาต โบรกเกอร์ จำกัด โดยขายหุ้นในราคามูลค่าสุทธิตามบัญชี (Book Value) โดยบริษัทฯ
ได้ทำการขายหุ้นบริษัทย่อยทั้ง 8 บริษัท เมื่อวันที่ 12 กรกฎาคม 2550
และที่ประชุมได้มีมติอนุมัติให้ธนาคารธนชาตออกหุ้นสามัญเพิ่มทุน เสนอขายแก่ The Bank of Nova
Scotia Asia Limited “BNSAL”
เพื่อสนับสนุนการดำเนินธุรกิจทางการเงินของกลุ่มธนชาตให้เข้มแข็งยิ่งขึ้น โดยได้เสนอขายแก่
BNSAL เมื่อวันที่ 19 กรกฎาคม 2550 เป็นผลให้ BNSAL ถือหุ้นธนาคารธนชาตในสัดส่วน ร้อยละ
24.98 ถึงกระนั้นก็ตาม บริษัทฯ
ยังคงตระหนักถึงสภาพแวดล้อมทางธุรกิจที่เปลี่ยนแปลงไปอย่างรวดเร็ว
และยังคงให้ความสำคัญกับการพัฒนาระบบบริหารความเสี่ยงภายใต้การกำกับดูแลของธปท.
ที่ออกมาตรการต่างๆ เพื่อให้สถาบันการเงินมีการพัฒนาระบบบริหารความเสี่ยงให้ดียิ่งขึ้น
และมีมาตรฐานในระดับสากล โดยการผลักดันให้สถาบันการเงินดำเนินงานตามหลักเกณฑ์ของ
BASEL II ซึ่งจะมีผลบังคับใช้ในปลายปี 2551 ที่จะถึงนี้

โครงสร้างในการบริหารจัดการความเสี่ยงของบริษัทฯ

บริษัทฯ ให้ความสำคัญกับการบริหารจัดการความเสี่ยง เนื่องจากการดำเนินธุรกิจของบริษัทฯ
ต้องเผชิญกับปัจจัยเสี่ยงต่างๆ อยู่ตลอดเวลา ทั้งปัจจัยภายในและภายนอก
ซึ่งอาจส่งผลกระทบต่อการดำเนินธุรกิจของบริษัทฯ ดังนั้น
เพื่อให้สามารถควบคุมและบริหารความเสี่ยงได้อย่างมีประสิทธิภาพจึงจัดโครงสร้างการบริหารความเสี่ยงให้อยู่ภายใต้การกำกับดูแลของคณะกรรมการและหน่วยงานต่างๆ
ดังนี้

คณะกรรมการบริษัทฯ มีบทบาทในการกำหนดนโยบาย
และแนวทางดูแลการบริหารความเสี่ยงในลักษณะภาพรวม (Enterprise-wide Risk)
โดยจะพิจารณาถึงผลกระทบต่อเป้าหมายการดำเนินงานและฐานะการเงินของบริษัทฯ
ให้มีประสิทธิภาพและสอดคล้องกับการดำเนินงานของบริษัทฯ

คณะกรรมการบริหาร มีบทบาทในการกำหนดกลยุทธ์
และพัฒนากระบวนการบริหารความเสี่ยงรวมทั้งกลั่นกรองนโยบายและแนวทางการบริหารความเสี่ยงให้เหมาะสม
เพื่อเสนอต่อคณะกรรมการบริษัทฯ พิจารณาอนุมัติ
และกำกับดูแลการทำธุรกรรมให้สอดคล้องกับนโยบายการบริหารความเสี่ยงของบริษัทฯ

คณะกรรมการตรวจสอบ
มีบทบาทในการกำหนดแนวทางการกำกับดูแลการปฏิบัติงานให้ถูกต้องตามข้อบังคับของทางการที่เกี่ยวข้อง
รวมทั้งตรวจสอบประสิทธิผลและความเพียงพอของกระบวนการบริหารความเสี่ยงและระบบการควบคุมภายใน

ภาพแสดงโครงสร้างการบริหารความเสี่ยงของบริษัทฯ ข้อมูล ณ วันที่ 31 ธันวาคม 2550

- การดำเนินงานต่างๆ อยู่ภายใต้โครงสร้างองค์กรที่มีการสอบยันและถ่วงดุลอำนาจ
สามารถตรวจสอบการปฏิบัติงานระหว่างกันได้ (Check and Balance)
มีหน่วยงานที่ทำหน้าที่ควบคุมติดตามความเสี่ยง (Middle Office) ได้แก่ ฝ่ายควบคุมธุรกิจ
(Business Control Department) และหน่วยงานที่บันทึกรายการ (Back Office)
แยกออกจากหน่วยงานที่ทำธุรกรรม (Front Office)

- บริษัทฯ กำหนดนโยบายและแนวทางการบริหารความเสี่ยงอย่างชัดเจนเป็นลายลักษณ์อักษร
ซึ่งได้กำหนดหน้าที่ความรับผิดชอบของหน่วยงานต่างๆ ที่เกี่ยวข้อง เพื่อให้พนักงานได้ถือปฏิบัติตาม
และยังได้กำหนดกระบวนการบริหารความเสี่ยงที่ถือเป็นแนวทางปฏิบัติ 4 ขั้นตอน ได้แก่ 1)
การระบุถึงลักษณะของความเสี่ยงและปัจจัยความเสี่ยง 2) การพัฒนาเครื่องมือและแบบจำลอง
(Model) ที่เหมาะสมสำหรับวัดค่าความเสี่ยง 3)
การควบคุมความเสี่ยงให้อยู่ในระดับที่ยอมรับได้และ
4)การติดตามสถานะความเสี่ยงเพื่อจัดการความเสี่ยงให้ทันต่อสถานการณ์ที่อาจเกิดขึ้น

- การกำหนดขนาดและสัดส่วนค่าความเสี่ยงที่แตกต่างกัน ทำให้บริษัทฯ
สามารถรับรู้ถึงระดับความรุนแรงของความเสี่ยงที่อาจเกิดขึ้น
และเพื่อใช้เป็นเพดานในการควบคุมค่าความเสี่ยงที่สามารถยอมรับได้
และใช้เป็นระดับสัญญาณเตือนภัยก่อนที่จะเกิดความเสียหายรุนแรง

ระบบการบริหารความเสี่ยงข้างต้นมีการพัฒนาขึ้นบนพื้นฐานของหลักความระมัดระวัง
มีการปรับปรุงให้เหมาะสม ทันต่อเหตุการณ์ มีความโปร่งใส ชัดเจน สามารถตรวจสอบได้
และมีการคำนึงถึงผลประโยชน์ของผู้ถือหุ้น ลูกค้า และพนักงานเป็นสำคัญ

ประเภทความเสี่ยงที่สำคัญของบริษัทฯ มีดังนี้

1.  ความเสี่ยงด้านเครดิต (Credit Risk)

ความเสี่ยงด้านเครดิต คือ ความเสี่ยงที่เกิดจากการที่ลูกหนี้หรือคู่สัญญาไม่สามารถชำระหนี้
หรือปฏิบัติตามเงื่อนไขที่ได้ตกลงไว้ โดยอาจเกิดจากการประสบปัญหาทางการเงินของลูกหนี้
จากความผันผวนทางเศรษฐกิจ ซึ่งส่งผลกระทบต่อธุรกิจ
ความผิดพลาดในการบริหารจัดการของลูกหนี้ ที่อาจส่งผลกระทบต่อรายได้และเงินกองทุนของบริษัทฯ
ความเสี่ยงดังกล่าวอาจเกิดขึ้นได้ทั้งจากการทำธุรกรรมทางการเงินโดยปกติ เช่น
การให้กู้ยืมหรือให้ สินเชื่อ การก่อภาระผูกพันหรือการค้ำประกัน
ธุรกรรมอื่นที่เกี่ยวข้องกับการให้เครดิต และการลงทุนในหลักทรัพย์ประเภทตราสารหนี้ (Market
Instrument) ที่ออกโดยองค์กรของรัฐหรือรัฐวิสาหกิจที่รัฐบาลหรือ
ธปท.ไม่ค้ำประกันและองค์กรเอกชน เช่น หุ้นกู้ เป็นต้น

ภายใต้นโยบายและแนวทางการบริหารความเสี่ยงด้านเครดิต บริษัทฯ
ได้สร้างวัฒนธรรมทางด้านเครดิต
เริ่มจากการจัดให้มีการประเมินความเสี่ยงด้านเครดิตของผู้กู้หรือคู่สัญญาหรือผู้ออกตราสารประเภทหนี้โดยใช้แบบวิเคราะห์ความเสี่ยงที่พัฒนาขึ้นตามความเหมาะสมของประเภทคู่สัญญา
และมอบหมายให้หน่วยงานวิเคราะห์สินเชื่อซึ่งเป็นหน่วยงานอิสระเป็นผู้ประเมินความเสี่ยง
ด้วยแบบวิเคราะห์ดังกล่าวควบคู่กันไปกับการวิเคราะห์ความเสี่ยงที่ทำขึ้นโดยเจ้าหน้าที่สินเชื่อหรือลงทุน
ทั้งนี้
คณะกรรมการและคณะอนุกรรมการที่มีอำนาจในการพิจารณาอนุมัติสินเชื่อจะเป็นผู้พิจารณาตัดสินใจเกี่ยวกับระดับความเสี่ยงด้านเครดิตของผู้กู้หรือคู่สัญญา
วงเงินสินเชื่อหรือลงทุนที่เหมาะสม และเงื่อนไขต่างๆ ในการให้สินเชื่อหรือก่อภาระผูกพัน
รวมทั้งควบคุมสถานะความเสี่ยงทั้งในระดับภาพรวม
ด้วยการกระจายความเสี่ยงทางด้านสินเชื่อไปยังกลุ่มลูกค้าต่างๆ กันอย่างเหมาะสม
ภายใต้ระดับเพดานความเสี่ยงที่กำหนดไว้ ตลอดจน
ติดตามดูแลคุณภาพสินเชื่อให้มีการจัดการอย่างเหมาะสม ดำเนินการด้วยความระมัดระวัง รอบคอบ
เน้นการพิจารณาศักยภาพของธุรกิจและความสามารถในการชำระหนี้คืนเป็นปัจจัยสำคัญ
โดยมีหน่วยงานควบคุมธุรกิจซึ่งเป็นหน่วยงานอิสระทำหน้าที่ตรวจสอบการทำธุรกรรมด้านเครดิตให้เป็นไปตามนโยบายและแนวทางบริหารความเสี่ยงด้านเครดิต
และมีสายงานตรวจสอบรับผิดชอบในการสอบทานสินเชื่อ

ปัจจัยความเสี่ยงด้านเครดิตที่สำคัญ มีดังนี้

1.  ความเสี่ยงจากการกระจุกตัวของสินเชื่อ

บริษัทฯ มีเป้าหมายในการกระจายสินเชื่อให้แก่กลุ่มลูกค้าต่างๆ อย่างเหมาะสม
เน้นในกลุ่มลูกค้าที่มีศักยภาพดีและควบคุมไม่ให้เกิดการกระจุกตัวในลูกค้ากลุ่มใดกลุ่มหนึ่งมากจนเกินไป
มีการบริหารความเสี่ยง Portfolio ของสินเชื่อโดยรวม
มีการติดตามวิเคราะห์และรายงานผลต่อคณะกรรมการที่เกี่ยวข้องอย่างสม่ำเสมอ ทั้งนี้
เพื่อลดความเสี่ยงอันเกิดขึ้นจากปัจจัยอื่นที่ไม่สามารถควบคุมได้มากระทบกับกลุ่มใดกลุ่มหนึ่งที่ได้รับการสนับสนุนสินเชื่อจากบริษัทฯ
ในสัดส่วนที่มากเกินไป

สถานะเงินให้สินเชื่อ ณ วันที่ 31 ธันวาคม 2550 และ 2549 สามารถจำแนกตามประเภทธุรกิจ
ได้ดังนี้

  ------------------------------- ----------- -------- ----------- --------
  ประเภทธุรกิจ                      2550                 2549        

                                  มูลหนี้        ร้อยละ    มูลหนี้        ร้อยละ
                                  (ล้านบาท)             (ล้านบาท)    

  บริษัทย่อย -                       1,446       5.83     1,468       2.93
  บริษัทบริหารสินทรัพย์และบริษัทลีสซิ่ง                                       

  การเกษตรและเหมืองแร่              -           -        -           -

  อุตสาหกรรมการผลิตและการพาณิชย์      5           0.02     5           0.01

  ธุรกิจอสังหาริมทรัพย์และการก่อสร้าง     -           -        1           0.00

  การสาธารณูปโภคและการบริการ        3           0.01     13          0.02

  การบริโภคส่วนบุคคล                                                  

  เพื่อที่อยู่อาศัย                      47          0.19     54          0.11

  เพื่อเช่าซื้อ                        23,069      92.99    48,295      96.38

  อื่นๆ                             238         0.96     274         0.55

  รวมเงินให้สินเชื่อและดอกเบี้ยค้างรับ     24,808      100.00   50,110      100.00
  ------------------------------- ----------- -------- ----------- --------

จากข้อมูลสินเชื่อโดยรวมพบว่า ในปี 2550 บริษัทฯ ปล่อยสินเชื่อกระจุกตัวอยู่ในสินเชื่อเช่าซื้อ
คิดเป็นร้อยละ 92.99 ของยอดสินเชื่อรวม อย่างไรก็ตาม
สินเชื่อเช่าซื้อส่วนใหญ่เป็นสินเชื่อเช่าซื้อสำหรับบุคคลธรรมดา
มีวงเงินไม่สูงมากนักและมีการกระจายตัวของลูกหนี้ ปัจจุบันบริษัทฯ
ได้มีการโอนย้ายธุรกิจเช่าซื้อไปให้ธนาคารธนชาตซึ่งเป็นบริษัทย่อยดำเนินการแทน

2.  ความเสี่ยงจากการด้อยคุณภาพของสินเชื่อ

สินเชื่อด้อยคุณภาพ ได้แก่ สินเชื่อจัดชั้นต่ำกว่ามาตรฐาน สงสัย และสงสัยจะสูญ
เป็นปัญหาหลักของแต่ละสถาบันการเงิน เพราะส่งผลกระทบต่อรายได้และเงินกองทุนของบริษัทฯ
ซึ่งบริษัทฯ
ได้ให้ความสำคัญและพยายามควบคุมคุณภาพของสินเชื่อด้วยการกำหนดนโยบายและขั้นตอนในการติดตามคุณภาพของสินเชื่ออย่างสม่ำเสมอ

สัดส่วนสินเชื่อด้อยคุณภาพ ณ วันที่ 31 ธันวาคม 2550 เทียบกับงวดเดียวกันของปี 2549 เป็นดังนี้

  ------------------------- -------------- -------- -------------- --------
  สินเชื่อจัดชั้น                 2550                    2549           

                            มูลหนี้ (ล้านบาท)  ร้อยละ    มูลหนี้ (ล้านบาท)  ร้อยละ

  ต่ำกว่ามาตรฐาน              274            17.54    308            14.72

  สงสัย                      181            11.59    284            13.57

  สงสัยจะสูญ                  1,107          70.87    1,501          71.71

  รวม                       1,562          100.00   2,093          100.00
  ------------------------- -------------- -------- -------------- --------

บริษัทฯ มีปริมาณสินเชื่อด้อยคุณภาพลดลงจาก จำนวน 2,093 ล้านบาท ในปี 2549 มาอยู่ที่ 1,562
ล้านบาทในปี 2550 เมื่อพิจารณาจากภาพรวมของเงินให้สินเชื่อ
สินเชื่อด้อยคุณภาพมีสัดส่วนเท่ากับร้อยละ 6.29
ของเงินให้สินเชื่อและดอกเบี้ยค้างรับเพิ่มขึ้นจากร้อยละ 4.18 ในปีที่ผ่านมา
และสามารถจำแนกตามประเภทธุรกิจได้ดังนี้

สินเชื่อด้อยคุณภาพจำแนกตามประเภทธุรกิจ

  ----------------------------- ------------ -------- ------------ --------
  ประเภทธุรกิจ                    2550                  2549         

                                มูลหนี้         ร้อยละ    มูลหนี้         ร้อยละ
                                (ล้านบาท)              (ล้านบาท)     

  การเกษตรและเหมืองแร่            -            -        -            -

  อุตสาหกรรมการผลิตและการพาณิชย์    4            0.26     4            0.19

  ธุรกิจอสังหาริมทรัพย์และการก่อสร้าง   -            -        -            -

  การสาธารณูปโภคและการบริการ      3            0.19     11           0.53

  การบริโภคส่วนบุคคล                                                  

  เพื่อที่อยู่อาศัย                    33           2.11     42           2.01

  เพื่อธุรกิจหลักทรัพย์                -            -        -            -

  เพื่อเช่าซื้อ                      1,311        83.93    1,907        91.11

  อื่นๆ                           211          13.51    129          6.16

  รวมเงินให้สินเชื่อและดอกเบี้ยค้างรับ   1,562        100.00   2,093        100.00
  ----------------------------- ------------ -------- ------------ --------

ณ 31 ธันวาคม 2550 บริษัทฯ
ไม่มีความเสี่ยงด้านเครดิตที่อาจเกิดจากสินเชื่อด้อยคุณภาพในส่วนที่หลัก
ประกันไม่คุ้มวงเงินภายหลังจากหักสำรองหนี้สูญ เนื่องจากบริษัทฯ มีการตั้งสำรอง 100%
ในสินเชื่อด้อยคุณภาพที่หลักประกันไม่คุ้มตามมาตรฐานการบัญชีสากล ฉบับที่ 39 (IAS39)

สินเชื่อด้อยคุณภาพ

  ---------------------------------- ----------- ----------- -------------
  (หน่วย : ล้านบาท)                                            

                                     2550        2549        เปลี่ยนแปลง

  สินเชื่อด้อยคุณภาพ                      1,562       2,093       (531)

  หนี้ส่วนที่หลักประกันไม่คุ้ม                 1,450       2,041       (591)

  สำรองหนี้สูญ                          1,450       1,668       (218)

  หนี้ส่วนที่หลักประกันไม่คุ้มหลังหักสำรองหนี้สูญ   -           373         (373)
  ---------------------------------- ----------- ----------- -------------

การปรับโครงสร้างหนี้ที่มีปัญหา

(หน่วย : ล้านบาท)

  ----------------------------------------- -------------- --------------
                                            2550           2549

  จำนวนลูกหนี้ (ราย)                           37             20

  ยอดเงินต้นและดอกเบี้ยคงค้าง                    156            73

  หนี้ส่วนที่หลักประกันไม่คุ้ม                        32             16

  ค่าเผื่อการปรับมูลค่าจากการปรับโครงสร้างหนี้        0              1

  เงินให้สินเชื่อและดอกเบี้ยค้างรับ                  24,808         50,110

  ยอดหนี้ปรับโครงสร้างต่อสินเชื่อรวม (ร้อยละ)        0.63           0.15
  ----------------------------------------- -------------- --------------

ความเสี่ยงจากการปรับโครงสร้างหนี้เป็นความเสี่ยงจากลูกหนี้ด้อยคุณภาพย้อนกลับ
นั่นคือหลังจากปรับโครงสร้างหนี้ ลูกหนี้มีการผิดสัญญาและกลับมาเป็นลูกหนี้ด้อยคุณภาพอีกครั้งหนึ่ง
ซึ่งจะส่งผลกระทบกับบริษัทฯ ในส่วนของการปรับโครงสร้างหนี้ ณ วันที่ 31 ธันวาคม 2550
ลูกหนี้ที่ได้ทำสัญญาปรับโครงสร้างหนี้มียอดเงินต้นและดอกเบี้ยคงค้างเป็นจำนวนเงินรวม 156
ล้านบาทคิดเป็นร้อยละ 0.63 ของยอดรวมเงินให้สินเชื่อและดอกเบี้ยค้างรับ
โดยยอดรวมของหนี้ปรับโครงสร้างดังกล่าวหากคำนวณสุทธิจากหลักประกันจะมีมูลค่ารวมประมาณ 32
ล้านบาท

3.  ความเสี่ยงจากหลักประกัน

สำหรับการให้สินเชื่อที่มีหลักทรัพย์เป็นหลักประกัน บริษัทฯ
กำหนดให้มีการวิเคราะห์และจัดระดับคุณภาพของหลักประกันแต่ละประเภท
โดยพิจารณาถึงสภาพคล่องและความเสี่ยงของหลักประกันนั้น
และนำผลการวิเคราะห์ดังกล่าวไปใช้เป็นปัจจัยหนึ่งในการจัดระดับความเสี่ยงของสินเชื่อ ทั้งนี้
หลักประกันดังกล่าวไม่ว่าจะเป็นอสังหาริมทรัพย์หรือสังหาริมทรัพย์ที่ประเมินราคาได้ต้องมีการประเมินราคาหรือตีราคาหลักประกันตามหลักเกณฑ์ที่
ธปท. กำหนดไว้

ที่ผ่านมาธุรกรรมสินเชื่อเช่าซื้อรถยนต์ซึ่งเป็นธุรกิจหลักของบริษัทฯ
โดยรถยนต์เป็นหลักประกันที่ถือเป็นกรรมสิทธิ์ของบริษัทฯ หากลูกหนี้ไม่สามารถชำระหนี้ได้บริษัทฯ
สามารถดำเนินการครอบครองสินทรัพย์ได้ในทันทีเพื่อนำไปขายในตลาดรถยนต์ใช้แล้ว ดังนั้น บริษัทฯ
อาจมีความเสี่ยงจากการไม่สามารถยึดรถยนต์ที่เป็นหลักประกันได้
ความเสี่ยงจากการจำหน่ายรถยนต์แต่ไม่สามารถชดเชยความเสียหายที่เกิดขึ้น ทั้งนี้
ขึ้นกับปัจจัยเสี่ยง เช่น สภาวะตลาดรถยนต์ใช้แล้ว สภาพของรถที่ได้ยึดมา เป็นต้น

4.  ความเสี่ยงจากการด้อยค่าของทรัพย์สินรอการขาย

ณ วันที่ 31 ธันวาคม 2550 บริษัทฯ
มีทรัพย์สินรอการขายมูลค่าราคาต้นทุนทางบัญชีสุทธิหลังหักค่าเผื่อการด้อยค่าจำนวน 2,867 ล้านบาท
คิดเป็นร้อยละ 5.59 ของสินทรัพย์รวม มีค่าเผื่อการด้อยค่าร้อยละ 11.68
ของมูลค่าราคาต้นทุนทางบัญชี

บริษัทฯ มีทรัพย์สินรอการขายส่วนหนึ่งจำนวน 389 ล้านบาท (ราคาทุน)
ได้มีการทำสัญญาจะซื้อจะขายกับลูกค้า แต่อยู่ระหว่างการผ่อนชำระหรือการโอนกรรมสิทธิ์
บริษัทฯจึงยังมิได้รับรู้การขายและทรัพย์สินดังกล่าวยังคงบันทึกเป็นส่วนหนึ่งของทรัพย์สินรอการขายของบริษัทฯ

5.  ความเสี่ยงจากการค้ำประกันและการอาวัล

บริษัทฯได้ให้บริการกับลูกค้าที่ก่อให้เกิดภาระผูกพันจากการรับอาวัลตั๋วเงิน การค้ำประกันกู้ยืมเงิน
ซึ่ง บริษัทฯมีความเสี่ยงจากการที่บริษัทฯ
ต้องเข้าไปรับผิดชอบแทนลูกค้าในกรณีที่ลูกค้าไม่สามารถปฏิบัติตามสัญญา
สำหรับความเสี่ยงที่เกิดจากการค้ำประกันและการอาวัล บริษัทฯ
ได้ดูแลและควบคุมความเสี่ยงดังกล่าว ด้วยการตรวจสอบข้อมูล
โดยใช้หลักเกณฑ์การพิจารณาอนุมัติที่เข้มงวด ตลอดจนควบคุมและติดตาม
โดยใช้แนวทางเดียวกับการให้สินเชื่อตามปกติของบริษัทฯ

ณ วันที่ 31 ธันวาคม 2550 บริษัทฯ
มีภาระผูกพันจากการค้ำประกันการกู้ยืมเงินและการค้ำประกันอื่นๆ จำนวน 11 ล้านบาท
คิดเป็นร้อยละ 0.02 ของสินทรัพย์ทั้งหมด

2.  ความเสี่ยงด้านตลาด (Market Risk)

ความเสี่ยงด้านตลาด คือ ความเสี่ยงที่เกิดจากการเคลื่อนไหวของอัตราดอกเบี้ย
อัตราแลกเปลี่ยนเงินตราต่างประเทศ
และราคาตราสารในตลาดเงินตลาดทุนที่มีผลกระทบในทางลบต่อรายได้ของบริษัทฯและเงินกองทุนของบริษัทฯ
แบ่งออกเป็น 3 ประเภท ได้แก่ ความเสี่ยงด้านราคา ความเสี่ยงด้านอัตราดอกเบี้ย
และความเสี่ยงด้านอัตราแลกเปลี่ยน
โดยบริษัทฯมีนโยบายในการควบคุมและจัดการความเสี่ยงให้อยู่ในระดับที่เหมาะสมและเป็นไปตามนโยบายการบริหารความเสี่ยงของบริษัทฯ

2.1 ความเสี่ยงด้านราคา (Price Risk)

เป็นความเสี่ยงที่รายได้หรือเงินกองทุนได้รับผลกระทบในทางลบ
เนื่องจากการเปลี่ยนแปลงของราคาตราสารหนี้และตราสารทุนทำให้มูลค่าของเงินลงทุนเพื่อค้าและเผื่อขายของบริษัทฯลดลง

บริษัทฯได้พัฒนาเครื่องมือในการวัดความเสี่ยงโดยใช้แบบจำลองของ Value-at-Risk (VaR
Model) เพื่อ วัดผลขาดทุนสูงสุด ณ ระดับความเชื่อมั่นหนึ่งๆ
หากถือครองหลักทรัพย์ในช่วงระยะเวลาที่กำหนด
โดยบริษัทฯได้ใช้ค่าความเสี่ยงที่คำนวณได้เป็นแนวทางในการกำหนดระดับความเสี่ยงที่ยอมรับได้
และมอบหมายให้คณะกรรมการบริหารเป็นผู้ควบคุม และติดตามความเสี่ยงด้านนี้ ทั้งนี้
เพื่อให้มั่นใจว่าเครื่องมือดังกล่าวมีประสิทธิภาพและมีความแม่นยำ
บริษัทฯกำหนดให้มีการทดสอบเครื่องมือด้วยการทำ Backtesting โดยใช้เกณฑ์มาตรฐานที่ Bank
for International Settlement (BIS) กำหนด

นอกจากนี้ บริษัทฯมีการจำลองเหตุการณ์รุนแรงอื่นๆ
ที่อาจส่งผลกระทบต่อการลดลงของราคาหลักทรัพย์ในตลาดอย่างรุนแรงเฉียบพลันหรือทำการทดสอบภาวะวิกฤต
Stress Test
เพื่อให้บริษัทฯคาดการณ์ได้ว่าความเสียหายที่อาจเกิดขึ้นมีผลต่อรายได้และเงินกองทุนของบริษัทฯอย่างไร

ณ วันที่ 31 ธันวาคม 2550 เงินลงทุนที่มีไว้เพื่อค้าและเผื่อขายของบริษัทฯ
จำแนกตามประเภทเงินลงทุน เป็นดังนี้

  ----------------------------------------------- ------------ -----------
                                                  มูลค่ายุติธรรม   
                                                  (ล้านบาท)     

                                                  2550         2549

  เงินลงทุนชั่วคราว                                                

  เงินลงทุนเพื่อค้า                                    -            -

  เงินลงทุนเผื่อขาย                                   -            -

  หลักทรัพย์รัฐบาลและรัฐวิสาหกิจ                         -            -

  ตราสารหนี้ภาคเอกชน                                -            -

  ตราสารทุนในความต้องการของตลาดในประเทศ             -            8

  รวมเงินลงทุนเพื่อค้าและเผื่อขายชั่วคราว                  -            8

  เงินลงทุนระยะยาว                                               

  เงินลงทุนเผื่อขาย                                   -            -

  หลักทรัพย์รัฐบาลและรัฐวิสาหกิจ                         -            -

  ตราสารหนี้ภาคเอกชน                                -            -

  ตราสารทุนในความต้องการของตลาดในประเทศ             1,518        826

  รวมเงินลงทุนเพื่อค้าและเผื่อขายระยะยาว                 1,518        826

  รวมเงินลงทุนเพื่อค้าและเผื่อขาย                        1,518        834
  ----------------------------------------------- ------------ -----------

แม้ว่าสภาวะเศรษฐกิจในต่างประเทศจะมีความผันผวนค่อนข้างมาก
แต่จากความเชื่อมั่นภายในประเทศที่เริ่มมีแนวโน้มดีขึ้นจากความชัดเจนทางการเมืองภายหลังจากมีรัฐบาลที่มาจากการเลือกตั้ง
บริษัทฯ จึงได้เพิ่มมูลค่าการลงทุนในหุ้นจดทะเบียนมากขึ้น
เป็นผลให้ค่าความเสี่ยงด้านราคาของบริษัทฯ ปรับตัวเพิ่มขึ้น

2.2 ความเสี่ยงด้านอัตราดอกเบี้ย (Interest Rate Risk)

เป็นความเสี่ยงที่รายได้หรือเงินกองทุนได้รับผลกระทบในทางลบจากการเปลี่ยนแปลงอัตราดอกเบี้ยของรายการสินทรัพย์
หนี้สินและรายการนอกงบดุลทั้งหมดที่มีความอ่อนไหวต่ออัตราดอกเบี้ย (Rate Sensitive Items)
ในระยะเวลาต่างๆ กันในระดับที่ไม่เหมาะสม ซึ่งอาจส่งผลกระทบต่อรายได้ดอกเบี้ยสุทธิ (Net
Interest Income) ของบริษัทฯ

บริษัทฯ
มีเป้าหมายที่จะดำเนินงานภายใต้ระบบบริหารความเสี่ยงด้านอัตราดอกเบี้ยที่มีประสิทธิภาพระยะยาว
คือ
สามารถรักษาระดับความสัมพันธ์ของสัดส่วนโครงสร้างของสินทรัพย์และหนี้สินที่อ่อนไหวต่ออัตราดอกเบี้ยในช่วงระยะเวลาต่างๆ
ของบริษัทฯ ให้อยู่ในระดับที่เหมาะสำหรับการดำเนินงานและให้เกิดประโยชน์สูงสุดต่อ
บริษัทฯและผู้ถือหุ้นบริษัทฯ
จึงพัฒนาเครื่องมือที่ใช้วัดความเสี่ยงด้านอัตราดอกเบี้ยเพื่อให้สามารถวิเคราะห์ผลกระทบที่อาจเกิดขึ้นจากความเหลื่อมล้ำระหว่างระยะเวลาของการปรับอัตราดอกเบี้ย
(Reprice) ในสินทรัพย์ หนี้สิน และภาระ ผูกพันในแต่ละช่วงเวลา (Interest Rate Gap
Analysis) และเพื่อให้การดำเนินงานของบริษัทฯมีความเสี่ยงอยู่ในขอบเขตที่สามารถยอมรับได้
บริษัทฯ จัดให้มีการกำหนดระดับเพดานความเสี่ยง
และระดับสัญญาณเตือนภัยที่ยอมรับได้โดยพิจารณาจากโครงสร้างของสินทรัพย์ หนี้สินและภาระผูกพัน
รวมทั้งการปรับเปลี่ยนอัตราดอกเบี้ย (Reprice)
ที่คาดว่าจะเกิดขึ้นในแต่ละช่วงเวลาตามแผนธุรกิจของบริษัทฯ
และมอบหมายให้คณะกรรมการบริหารควบคุมและติดตามความเสี่ยงอย่างใกล้ชิดโดยมีการติดตามสถานการณ์เศรษฐกิจ
ภาวะตลาดเงินและตลาดทุน
และทิศทางอัตราดอกเบี้ยที่อาจเป็นสาเหตุของปัจจัยความเสี่ยงด้านอัตราดอกเบี้ย
เพื่อกำหนดมาตรการต่างๆ ในการรองรับความเสี่ยง

สินทรัพย์และหนี้สินทางการเงิน ณ วันที่ 31 ธันวาคม 2550
วิเคราะห์ตามระยะเวลาที่จะมีการเปลี่ยนแปลงอัตราดอกเบี้ยตามสัญญาของสินทรัพย์และหนี้สินทางการเงินของบริษัทฯ
ดังนี้

  (หน่วย : ล้านบาท)

  ------------------------------ -------------------------------------------- ------- ------- -------- ------- ----------- --------
  รายการ                         ระยะเวลาการกำหนดอัตราดอกเบี้ยใหม่หรือวันครบกำหนด                                                

                                 เมื่อทวงถาม                                    0-3     3-12    1-5 ปี    เกิน 5 ปี ไม่มีดอกเบี้ย   รวม
                                                                              เดือน    เดือน                                 

  สินทรัพย์ทางการเงิน                                                                                                          

  รายการระหว่างธนาคารและตลาดเงิน   22                                           -       -       -        -       249         271

  เงินให้กู้ยืมแก่สถาบันการเงิน          -                                            -       -       -        -       -           -

  หลักทรัพย์ซื้อโดยมีสัญญาขายคืน         -                                            -       -       -        -       -           -

  เงินลงทุน                        1,284                                        1,280   -       -        3,000   19,025      24,589

  เงินให้สินเชื่อ                     2,164                                        343     3,774   18,416   -       97          24,794

  รวมสินทรัพย์ทางการเงิน             3,470                                        1,623   3,774   18,416   3,000   19,371      49,654

  หนี้สินทางการเงิน                                                                                                            

  รายการระหว่างธนาคารและตลาดเงิน   12,500                                       -       -       -        -       -           12,500

  เงินกู้ยืม                         -                                            1,650   7,080   4,000    -       -           12,730

  รวมหนี้สินทางการเงิน               12,500                                       1,650   7,080   4,000    -       -           25,230
  ------------------------------ -------------------------------------------- ------- ------- -------- ------- ----------- --------

จากการปรับโครงสร้างธุรกิจของกลุ่ม ซึ่งบริษัทฯ
ได้โอนธุรกิจเงินฝากและเช่าซื้อไปยังธนาคารธนชาต
เป็นผลให้บริษัทฯได้กู้ยืมเงินจากธนาคารธนชาตซึ่งปรับอัตราดอกเบี้ยในระยะสั้น
เพื่อรองรับการโอนเงินฝาก อย่างไรก็ดีจากสินเชื่อเช่าซื้อที่ทยอยลดลง
และการทยอยคืนเงินกู้ยืมจากธนาคารธนชาต จะทำให้ความเสี่ยงด้านอัตราดอกเบี้ยทยอยปรับลดลง

2.3 ความเสี่ยงด้านอัตราแลกเปลี่ยน (Exchange Rate Risk)

เป็นความเสี่ยงที่รายได้หรือเงินกองทุนของบริษัทฯได้รับผลกระทบในทางลบเนื่องจากความผันผวนของอัตราแลกเปลี่ยนจากการมีสินทรัพย์
หรือหนี้สินในสกุลเงินต่างประเทศ

บริษัทฯมอบหมายให้คณะกรรมการบริหารเป็นผู้ควบคุม และติดตามความเสี่ยงประเภทนี้
โดยการพิจารณาถึงความสอดคล้องระหว่างโครงสร้างและอายุครบกำหนดของสินทรัพย์และหนี้สินที่เป็นเงินตราต่างประเทศ
อย่างไรก็ดี เพื่อป้องกันความเสี่ยงที่อาจเกิดขึ้น บริษัทฯ
มีนโยบายที่จะปิดความเสี่ยงโดยใช้เครื่องมือทางการเงิน เช่น สัญญาแลกเปลี่ยนล่วงหน้า เป็นต้น

ณ วันที่ 31 ธันวาคม 2550 บริษัทฯ
ไม่มีสินทรัพย์และหนี้สินที่เป็นเงินตราต่างประเทศจึงไม่มีความเสี่ยงด้านอัตราแลกเปลี่ยน

3.  ความเสี่ยงด้านสภาพคล่อง (Liquidity Risk)

ความเสี่ยงด้านสภาพคล่อง คือ ความเสี่ยงที่เกิดจากการที่บริษัทฯ
ไม่สามารถชำระหนี้สินและภาระผูกพันเมื่อถึงกำหนด
เนื่องจากไม่สามารถเปลี่ยนทรัพย์สินเป็นเงินสดได้ หรือไม่สามารถจัดหาเงินทุนได้เพียงพอ
หรือสามารถจัดหาเงินทุนได้แต่ด้วยต้นทุนที่สูงเกินกว่าระดับที่ยอมรับได้
ซึ่งอาจส่งผลกระทบต่อรายได้และเงินกองทุนของบริษัทฯ ในปัจจุบันและในอนาคต
โดยกลไกการบริหารความเสี่ยงจะเริ่มจากการประเมินกระแสเงินสดและฐานะสภาพคล่องในแต่ละช่วงเวลาที่บริษัทฯ
อาจมีความต้องการเงินทุนแตกต่างกันเพื่อรองรับการครบกำหนดของเงินกู้ยืม
การลดหนี้สินประเภทอื่นลง หรือการเพิ่มขึ้นของสินทรัพย์ ทั้งนี้
การควบคุมและติดตามความเสี่ยงด้านสภาพคล่อง
บริษัทฯได้มอบหมายให้คณะกรรมการบริหารเป็นผู้รับผิดชอบ ดูแล และบริหารจัดการความเสี่ยง

แหล่งเงินทุนหลักของบริษัทฯ ณ สิ้นปี 2550 ได้แก่
เงินกู้ยืมจากสถาบันการเงินซึ่งเป็นผลจากการปรับโครงสร้างธุรกิจของกลุ่มธนชาต
บริษัทฯได้โอนเงินฝากไปที่ธนาคารธนชาต และกู้ยืมจากธนาคารธนชาตมาทดแทน โดยมียอดเงินกู้ยืม
ณ วันที่ 31 ธันวาคม 2550 จำนวน 12,500 ล้านบาท

เงินทุนจำแนกตามประเภทของแหล่งเงินทุน

  ----------------------------- --------- ---------- ----------- ----------
  (หน่วย : ล้านบาท)                                                

                                2550      ร้อยละ      2549        ร้อยละ

  เงินกู้ยืมและเงินรับฝาก                                              

  จากประชาชน                    -         -          -           -

  จากสถาบันการเงิน                12,500    49.54      39,600      71.65

  จากต่างประเทศ                  -         -          -           -

  ตั๋วแลกเงิน                      -         -          -           -

  ตั๋วสัญญาใช้เงิน                   7,730     30.64      10,665      19.30

  หุ้นกู้                           5,000     19.82      5,000       9.05

                                25,230    100.00     55,265      100.00
  ----------------------------- --------- ---------- ----------- ----------

เงินทุนจำแนกตามระยะเวลาของแหล่งเงินทุน

  ----------------------------- --------- ---------- ----------- ----------
  (หน่วย : ล้านบาท)                                                

                                2550      ร้อยละ      2549        ร้อยละ

  ไม่เกิน 1 ปี                     20,730    82.16      42,535      76.97

  เกิน 1 ปี                       4,500     17.84      12,730      23.03

                                25,230    100.00     55,265      100.00
  ----------------------------- --------- ---------- ----------- ----------

สินทรัพย์และหนี้สินทางการเงิน ณ วันที่ 31 ธันวาคม 2550
วิเคราะห์ตามระยะเวลาครบกำหนดตามสัญญา เป็นดังนี้

(หน่วย : ล้านบาท)

  ----------------------------------- -------------------------------- -------- -------- ---------- --------
  รายการ                              วันที่ครบกำหนดของเครื่องมือทางการเงิน                                

                                      เมื่อทวงถาม                        น้อยกว่า 1 มากกว่า 1 ไม่มีกำหนด   รวม
                                                                       ปี        ปี                   

  สินทรัพย์ทางการเงิน                                                                                   

  รายการระหว่างธนาคารและตลาดเงิน        251                              -        20       -          271

  หลักทรัพย์ซื้อโดยมีสัญญาขายคืน              -                                -        -        -          -

  เงินลงทุน                             1,284                            800      3,480    19,025     24,589

  เงินให้สินเชื่อ                          3,009                            3,937    17,848   -          24,794

  รวมสินทรัพย์ทางการเงิน                  4,544                            4,737    21,348   19,025     49,654

  หนี้สินทางการเงิน                                                                                     

  รายการระหว่างธนาคารและตลาดเงิน        12,500                           -        -        -          12,500

  เงินกู้ยืม                              -                                8,230    4,500    -          12,730

  รวมหนี้สินทางการเงิน                    12,500                           8,230    4,500    -          25,230

  รายการนอกงบดุล                                                                                     

  การค้ำประกันการกู้ยืมและการรับอาวัลตั๋วเงิน   10                               -        -        -          10

  การค้ำประกันอื่นๆ                       1                                -        -        -          1

  รวมรายการนอกงบดุล                    11                               -        -        -          11
  ----------------------------------- -------------------------------- -------- -------- ---------- --------

4.  ความเสี่ยงด้านปฏิบัติการ (Operational Risk)

ความเสี่ยงด้านปฏิบัติการ เป็นความเสี่ยงที่เกิดขึ้นจากการที่บริษัทฯ
ขาดการกำกับดูแลกิจการที่ดีหรือขาด ธรรมาภิบาลในองค์กร
หรือมีระบบการตรวจสอบและระบบการควบคุมภายในที่ยังไม่มีประสิทธิภาพเพียงพอ
โดยอาจเกี่ยวข้องกับกระบวนการปฏิบัติงานภายใน บุคลากร ระบบเทคโนโลยีและสารสนเทศ
หรือเหตุการณ์ภายนอก และส่งผลกระทบต่อรายได้และเงินกองทุนของบริษัทฯ
รวมทั้งชื่อเสียงและความน่าเชื่อถือของบริษัท ฯ

บริษัทฯ
ได้กำหนดมาตรการในการจัดให้มีระบบการควบคุมภายในที่ดีพร้อมทั้งจัดให้มีการปรับปรุงขั้นตอนการทำงานภายในให้คล่องตัวและสอดรับกับรูปแบบของการให้บริการทางการเงินเพื่อความมีประสิทธิภาพยิ่งขึ้น
และเพื่อให้สามารถควบคุมความเสี่ยงให้อยู่ในระดับที่บริษัทฯ ยอมรับได้ บริษัทฯ
ได้กำหนดมาตรการต่างๆ ได้แก่

-   การจัดโครงสร้างองค์กร กำหนดบทบาท หน้าที่ ความรับผิดชอบของแต่ละตำแหน่งงาน
    เพื่อการสอบยันและถ่วงดุลอำนาจ (Check and Balance)
    โดยการแยกหน่วยงานที่ทำธุรกรรม (Front Office)
    ออกจากหน่วยงานที่ทำหน้าที่ควบคุมความเสี่ยง (Middle Office) ได้แก่ ฝ่ายควบคุมธุรกิจ
    (Business Control Department) และหน่วยงานที่บันทึกรายการ (Back Office)

-   การจัดให้มีหน่วยงานสนับสนุนการทำธุรกรรม เช่น หน่วยงานคอมพิวเตอร์และระบบสารสนเทศ
    หน่วยงานกฎหมาย หน่วยงานประเมินราคาที่มีความชำนาญเฉพาะด้านและเป็นอิสระ
    เพื่อป้องกันความผิดพลาดในการทำงานอันเกิดจากความไม่รู้และไม่ทันต่อเหตุการณ์

-   การจัดให้มีระเบียบปฏิบัติงานที่เกี่ยวข้องกับการทำธุรกรรมทุกประเภท
    คู่มือการปฏิบัติงานของพนักงาน และระเบียบอำนาจอนุมัติเป็นลายลักษณ์อักษร
    เพื่อเป็นแนวทางในการทำงานภายในองค์กรให้เป็นมาตรฐานเดียวกันทั้งหมด

-   การจัดให้มีคณะกรรมการตรวจสอบ
    คณะกรรมการบริหารและหน่วยงานบริหารความเสี่ยงด้านปฏิบัติการ เพื่อติดตาม
    และประเมินความเสี่ยงของเหตุการณ์ที่เกิดขึ้น ตรวจสอบข้อผิดพลาด
    ปรับปรุงแก้ไขจุดบกพร่องให้รัดกุมและมีประสิทธิภาพยิ่งขึ้น

-   การจัดการระบบเทคโนโลยีสารสนเทศ และระบบรักษาความปลอดภัยของข้อมูล
    เพื่อเพิ่มขีดความสามารถในการรองรับการขยายตัวของธุรกิจและสร้างความน่าเชื่อถือให้แก่ลูกค้าทั้งด้านเทคโนโลยีและด้านข้อมูล
    โดยเฉพาะการป้องกันความเสียหายจากการลักลอบเข้าถึงข้อมูลจากบุคคลที่ไม่เกี่ยวข้อง

-   การจัดทำขั้นตอนการคัดสรรการใช้บริการจากผู้ให้บริการรายอื่น (Outsourcing)
    ทั้งงานด้านบริการและด้านระบบเทคโนโลยีสารสนเทศเพื่อลดระดับความเสี่ยง
    เพิ่มประสิทธิภาพ และความน่าเชื่อถือในการดำเนินงาน
    โดยยังอยู่ภายใต้กฎระเบียบและข้อบังคับต่างๆ ของบริษัทฯ และหน่วยงานราชการที่เกี่ยวข้อง

-   การจัดทำแผนรองรับการดำเนินธุรกิจต่อเนื่อง (Business Continuity Plan)
    ประกอบด้วย แผนฉุกเฉิน แผนระบบสำรอง และแผนการฟื้นฟูการดำเนินงาน
    เพื่อควบคุมไม่ให้การดำเนินธุรกิจหยุดชะงัก รวมทั้งจัดให้มีการซักซ้อม
    เพื่อทดสอบความพร้อมของแผนและเพื่อการปรับปรุงแผนให้สามารถปฏิบัติงานได้จริงและมีประสิทธิภาพ

  อย่างไรก็ดี บริษัทฯ มีการประเมินผลกระทบที่อาจเกิดขึ้นตามวิธี Basic Indicator
  Approach ที่ BIS กำหนดขึ้นซึ่งคำนวณจาก Gross Income ของบริษัทฯ

5.  ความเสี่ยงจากการลงทุนในบริษัทย่อยและบริษัทร่วม

ความเสี่ยงจากการลงทุนในบริษัทย่อยและบริษัทร่วม
เป็นความเสี่ยงที่รายได้หรือเงินกองทุนของบริษัทฯ ได้รับผลกระทบในทางลบ
มีสาเหตุอันเนื่องมาจากบริษัทย่อยและบริษัทร่วมที่บริษัทฯ เข้าไปถือหุ้นหรือร่วมลงทุนนั้น
มีผลประกอบการขาดทุนหรือล้มละลาย

ณ วันที่ 31 ธันวาคม 2550 บริษัทฯ มีเงินลงทุนในบริษัทย่อยและบริษัทร่วมจำนวน 17,498
ล้านบาท คิดเป็นร้อยละ 71.55 ของเงินลงทุนสุทธิ บริษัทฯ มีการลงทุนในธนาคารธนชาตมากที่สุด
มีมูลค่าการลงทุน 14,406 ล้านบาท คิดเป็นร้อยละ 82.33
ของเงินลงทุนในบริษัทย่อยและบริษัทร่วม รองลงมา ได้แก่ บริษัท บริหารสินทรัพย์ เอ็น เอฟ เอส
จำกัด มีมูลค่าการลงทุน 1,000 ล้านบาท คิดเป็นร้อยละ 5.71 ของบริษัทย่อยและบริษัทร่วม
ดังแสดงในตารางมูลค่าเงินลงทุนในบริษัทย่อยและบริษัทร่วมตามวิธีราคาทุนสิ้นสุด ณ วันที่ 31
ธันวาคม 2550 และ 2549

มูลค่าเงินลงทุนในบริษัทย่อยและบริษัทร่วมตามวิธีราคาทุน

(หน่วย : ล้านบาท)

  ---------------------------------------------- ------------- -----------
  ชื่อบริษัท                                         มูลค่าเงินลงทุน   

                                                 2550          2549

  ธนาคารธนชาต จำกัด (มหาชน)                       14,406        16,019

  บริษัท บริหารสินทรัพย์ เอ็น เอฟ เอส จำกัด              1,000         1,000

  บริษัท บริหารสินทรัพย์ แม็กซ์ จำกัด                     334           334

  บริษัท หลักทรัพย์ ธนชาต จำกัด (มหาชน)                -             1,500

  บริษัท หลักทรัพย์จัดการกองทุน ธนชาต จำกัด (มหาชน)      -             113

  บริษัท ธนชาตประกันภัย จำกัด                         -             422

  บริษัท ธนชาตประกันชีวิต จำกัด                        -             500

  บริษัท ธนชาตกรุ๊ป ลีสซิ่ง จำกัด                        -             360

  อื่นๆ                                            1,758         1,529

  รวม                                            17,498        21,777
  ---------------------------------------------- ------------- -----------

6. ความเสี่ยงด้านกลยุทธ์ (Strategic Risk)

ความเสี่ยงด้านกลยุทธ์ คือ ความเสี่ยงที่เกิดจากการกำหนดแผนกลยุทธ์ แผนดำเนินงาน
และการนำไปปฏิบัติไม่เหมาะสมหรือไม่สอดคล้องกับปัจจัยภายใน
และสภาพแวดล้อมภายนอกอันส่งผลกระทบต่อรายได้ เงินกองทุนหรือการดำรงอยู่ของบริษัทฯ
ในการบริหารความเสี่ยงด้านกลยุทธ์ บริษัทฯ จัดให้มีการทำแผนกลยุทธ์สำหรับช่วงเวลา 3
ปีข้างหน้า และจัดให้มีการทบทวนแผนงานอย่างน้อยปีละ 1
ครั้งหรือเมื่อมีเหตุการณ์ภายนอกที่อาจส่งผลกระทบถึงการบรรลุเป้าหมายของธุรกิจ
โดยคณะกรรมการบริหารเป็นผู้ติดตามผลการดำเนินงานของหน่วยงานต่างๆ
เปรียบเทียบกับแผนงานประจำปีที่กำหนดเป้าหมายไว้อย่างสม่ำเสมอ

7.  ความเสี่ยงจากมาตรการหรือกฎระเบียบของทางการ

ความเสี่ยงจากมาตรการหรือกฎระเบียบของทางการ เป็นความเสี่ยงที่เกิดจากการปรับปรุง
เปลี่ยนแปลงข้อบังคับ กฎหมาย และกฎเกณฑ์ต่างๆ ของหน่วยงานราชการโดยเฉพาะอย่างยิ่ง ธปท.
ซึ่งการเปลี่ยนแปลงนโยบายแต่ละครั้งอาจส่งผลกระทบต่อกลยุทธ์ และการดำเนินธุรกิจของบริษัทฯ

1.  ผลกระทบจากหลักเกณฑ์การกำกับแบบรวมกลุ่ม (Consolidated Supervision)

ตามที่ ธปท.
ได้กำหนดหลักเกณฑ์การกำกับแบบรวมกลุ่มเพื่อกำกับดูแลสถาบันการเงินที่มีลักษณะการดำเนินธุรกิจที่หลากหลาย
แบบเครือข่ายหรือกลุ่มธุรกิจทางการเงินให้มีมาตรฐานที่ดีตามแนวปฏิบัติสากลนั้น เมื่อวันที่ 12
กรกฎาคม 2550 ที่ผ่านมา ธปท.ได้มีหนังสืออนุญาตให้ธนาคารธนชาตซื้อหุ้นบริษัทย่อยที่บริษัทฯ
ถืออยู่จำนวน 8 บริษัท อันได้แก่ บริษัท หลักทรัพย์ ธนชาต จำกัด (มหาชน) บริษัท
หลักทรัพย์จัดการกองทุน ธนชาต จำกัด บริษัท ธนชาตประกันภัย จำกัด บริษัท ธนชาตประกันชีวิต
จำกัด บริษัท ธนชาตกรุ๊ป ลีสซิ่ง จำกัด บริษัท ธนชาตแมเนจเม้นท์ แอนด์ เซอร์วิส จำกัด บริษัท
ธนชาตกฎหมายและประเมินราคา จำกัด บริษัท ธนชาต โบรกเกอร์ จำกัด
โดยให้ซื้อหุ้นในราคามูลค่าบัญชี (Book Value) ซึ่งธนาคารธนชาตได้ทำการซื้อหุ้นบริษัทย่อยทั้ง 8
บริษัท เมื่อวันที่ 12 กรกฎาคม 2550
และที่ประชุมได้มีมติอนุมัติให้ธนาคารธนชาตออกหุ้นสามัญเพิ่มทุน เสนอขายแก่ BNSAL
เพื่อสนับสนุนการดำเนินธุรกิจทางการเงินของกลุ่มธนชาตให้เข้มแข็งยิ่งขึ้น โดยได้เสนอขายแก่
BNSAL เมื่อวันที่ 19 กรกฎาคม 2550 เป็นผลให้ BNSAL ถือหุ้นธนาคารธนชาตในสัดส่วน ร้อยละ
24.98 สำหรับกลุ่มธนชาต ซึ่งเติบโตขึ้นจากแนวความคิดของกลุ่มธุรกิจทางการเงินที่มีบริษัทฯ
เป็นบริษัทแม่มาโดยตลอด จึงทำให้กลุ่มธนชาต
มีความพร้อมสำหรับการเปลี่ยนแปลงครั้งนี้โดยไม่ส่งผลกระทบอย่างมีนัยสำคัญ

[1] กลุ่ม Solo Consolidation หมายถึง กลุ่มบริษัทที่ประกอบธุรกิจให้สินเชื่อ (Credit
Institution) โดยมีธนาคารกับบริษัทที่ธนาคารถือหุ้นโดยตรงตั้งแต่ร้อยละ 75
ของหุ้นที่จำหน่ายได้แล้วทั้งหมด